Аустријска влада преговара са земљама Западног Балкана о успостављању центара за протеривање илегалних миграната, пише бечки дневник " Пресе ". Лист тврди да Беч "већ води преговоре" са Београдом, Тираном, Скопљем и Приштином, о успостављању "кампова за протеривање особа које у Аустрији буду добиле негативан одговор на захтев за добијање азила, а која су дошла преко балканске руте". Та лица, према писању "Пресе", треба да буду привремено "паркирана" у некој, за мигранте "мање атрактивној земљи". "Пресе" наглашава да земље Западног Балкана заузврат траже новац, а Беч тренутно разматра и правне могућности. У протеривању треба да помогне Фронтекс, али зато мора бити промењен мандат те агенције Европске уније. Фронтекс, како би желели у Бечу, требало би мигранте које спасе на мору, убудуће одмах враћа у северну Африку. За разлику од Италије, аустријски канцелар Себастијан Курц не жели да центри за прихват, у којима би мигранти могли да поднесу захтев за азил, буду упостављени у северној Африци јер страхује, према писању "Пресеа" да би на тај начин привукли превише људи. За сада је нејасно које величине ће бити планирани кампови за протеривање на Балкану, додаје лист. Тај пројекат, како истиче "Пресе", подржавају Данска и Холандија. Две недеље пред преузимање председавања ЕУ, аустријска влада инсистира на промени парадигме по питању европске политике према мигрантима. У томе канцелар следи два пројекта истовремено - успостављање кампова за протеривање изван ЕУ заједно са Данском, као и успостављање "осовине вољних" којом би се затвориле спољне границе ЕУ. (Танјуг)